Girtumas

Girtumas – apsinuodijimo etanoliu variantas, kai sutrinka fiziologinės organizmo, ypač centrinės nervų sistemos, funkcijos. Dažniausia girtumo priežastis – alkoholinių gėrimų vartojimas.

Alkoholis žmogų svaigina, atpalaiduoja, ramina, bet mažina psichinį ir fizinį žmogaus pajėgumą, žaloja įv. organus, ypač nervų sistemą. Nuo į kraują patekusio etanolio sutrinka dėmesys, atmintis, mąstymas ir kitos psichikos funkcijos, neretai žmogus nebegali valdyti savo veiksmų, tampa agresyvus. Slopinamos baimės emocijos, dėl to žmogui gali kilti grėsmė sau ir kitiems. Nesaikingas ir dažnas alkoholio vartojimas (girtavimas) gali pereiti į alkoholizmą. Nuo girtavimo primityviam, liguistam arba po galvos smegenų traumos žmogui dar labiau išryškėja patologiniai asmenybės bruožai, suintensyvėja ligos požymiai, pablogėja nuotaika.

Girtumas gali būti kelių stadijų:
 Lengvas girtumas. Jį sukelia nedidelis alkoholio kiekis (alkoholio koncentracija kraujyje 0,5-1,5‰). Atsiranda natūraliai pakili nuotaika, apima šiluma (dėl išsiplėtusių periferinių kraujagyslių), žmogus darosi judrus, pasitikintis ir patenkintas savimi.

 Vidutinis girtumas. Nuo didesnio alkoholio kiekio (1,5-2,5‰ kraujyje) pasiekiama vidutinio girtumo stadija. Žmogus nebegali tinkamai valdyti savo raumenų veiklos, darosi neramus, įtarus ir irzlus, lengvai susijaudina, greitai įsižeidžia, neišlaiko kūno pusiausvyros. Kitą dieną jam būna pagirių požymių: žmogus negaluoja, skauda galvą, kamuoja troškulys, būna bloga nuotaika.

 Sunkus girtumas. Didelis alkoholio kiekis (>2,5‰ kraujyje) sukelia sunkų apsinuodijimą alkoholiu. Atsiranda centrinės nervų sistemos slopinimo požymių, Žmogus darosi mieguistas, praranda orientaciją, jam sutrinka sąmonė – ištinka apkvaitimo arba net komos būsena. Po tokio girtumo jis nieko neprisimena. Dar didesnis alkoholio kiekis užblokuoja kvėpavimo centrus, žmogus praranda sąmonę ir, negavęs pagalbos, gali mirti. Mirtina alkoholio dozė yra 7-8 g 1 kg kūno masės (jo koncentracija kraujyje 3-4‰), vaikui 3 g 1 kg kūno masės.
Apsinuodijusiam alkoholiu reikia nedelsiant kviesti greitąją med. pagalbą. Kol ji atvyks, būtina kuo skubiau suteikti pirmąją pagalbą: duoti uostyti amoniako, dėti ant galvos ledo ar kitokį šaltą kompresą, išplauti skrandį, kūną šildyti šildykle. Susilpnėjus kvėpavimui ir širdies veiklai, reikia daryti dirbtinį kvėpavimą, išorinį širdies masažą.

Toksikologija